Saját fejlesztésű takarítórobot tesztelésébe kezdett az Airport Security Zrt. a Budapest Airport területén. Az ICA névre keresztelt eszköz egyetlen műszak alatt 1500 négyzetmétert pucol tisztára.

Az ICA önerőből megvalósult magyar fejlesztés, másrészt nem klasszikusan robotikával foglalkozó cég fejlesztette, hanem a B+N vállalat, amely napi szinten 5 millió négyzetméter felületet takarít és üzemeltet. Így komoly rálátása van, milyen elvárások fogalmazódnak meg a takarítással és egy takarítórobottal szemben – derül ki a társaság közleményéből.

"Kutatás-fejlesztési részlegünk már 2 éve dolgozik a saját fejlesztésű Integrated Cleaning Assistant takarítóroboton, melynek prototípusát a reptéren próbáljuk most ki" – mondta Szij Csaba, a B+N Referencia Zrt. vezérigazgató-helyettese. A vállalat kutatás-fejlesztési részlegének vezetője, Zalka Péter szerint nem a munkaerő teljes kiváltása volt a céljuk a fejlesztés során, hanem az emberi munka támogatása, hatékonyságának növelése és automatizálása.

"A takarítórobot kifejezetten nagy területek, mint például a reptéri terminálok, kórházi folyosók hatékony kiszolgálására a legalkalmasabb. Ezek azok a területek, amelyek takarítása a legmonotonabb feladat a takarító személyzet számára, így ennek automatizálásával a munkatársaink a minőségibb munkára koncentrálhatnak."

A prototípus jelenleg egy műszak alatt 1500 négyzetméter területet tud kiszolgálni, önállóan tervezi a bejárási útvonalát a beprogramozott takarítási helyszíntérkép alapján. Az akadályokat automatikusan kikerülő ICA megjegyzi a kimaradt területeket, és azokra később visszatér. A folyamatban levő fejlesztések eredményeként az elvégzett munkáról, a takarított és kihagyott területekről adatbázis készül, így a minőségellenőrzés is automatizálható.

"Az első tapasztalatok alapján az utasok nagy érdeklődéssel és csodálkozva fogadták a "robottakarítót", hiszen más repülőtereken még ilyennel nem találkozhattak" – fogalmazott Huszka Péter, a Budapest Airport forgalmi igazgatója.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.